次韵廖明略同吳明府白雲亭宴集
作者：黄庭堅
朝代：宋

paragraphs: 江靜明花竹，山空響管絃。
風生學士麈，雲繞令君筵。
百越餘生聚，三吳遠接連。
庖霜刀落鱠，執玉酒明船。
葉縣飛來舄，壺公謫處天。
酌時多暴謔，舞短更成妍。
唯我孤登覽，觀詩未究宣。
空餘五字賞，文似兩京然。
醫是肱三折，官當歲九遷。
老夫看鏡罷，衰白敢爭先。